text: Kvindelige røvere stoppet af kunde
  22 januar 2013 kl. 08.46
  To kvindelige røvere blev hurtigt fanget, da de mandag aften begik røveri mod Brugsen i Gårslev ved Børkop.
  Kvinderne rakte en hundredkroneseddel frem som betaling for cigaretter og en sodavand, men da ekspedienten åbnede kassen, hev den ene kvinde en kniv frem. De snuppede et mindre kontantbeløb fra kassen.
  Den 17-årige ekspedient blev snittet overfladisk på sin hånd.
  En mandlig kunde løb efter røverne og fik fat i den ene kvinde.
  Den anden kvinde slap ind i en flugtbil, som ventede på parret. Den fik politiet hurtigt stoppet.
  De tre forbrydere kommer fra Fyn, og de er 31, 36 og 46 år, oplyser Vejle Amts Folkeblad.
  De tre personer fra henholdsvis Odense, Ebberup og Skamby er nu varetægtsfængslet.
  Sydøstjyllands Politi arbejder lige nu sammen med Fyns Politi, da de kæder røverne sammen med to andre røverier i Torup og Veflinge på Fyn søndag aften, oplyser TV2 Fyn..
  